Юлсы ары китте. Мин һине күтәргәнмен дә баҫып торам. Ҡайҙа барырға ла, нишләргә лә белмәйем. Аяҡта – үҙемдең өр яңы быймаларым урынына ҡайнымдың табаны туҙған алама быймаһы, һурылмаһын өсөн уларҙы сүе бау менән бәйләп ҡуйғанмын. Өҫтә – һәйбәт тире туным урынына йәйге көпөм, башта – йоҡа ғына, теткеләнә башлаған шәл. Яңы, матур шәлдәрем дә Иһәндә ҡалған. Ярай әле һинең өҫтөң бөтөн. Инде өшөй башланым.